ཁོ་བོའི་དཔེ་ཀློག་གི་བརྒྱུད་རིམ་ཁྲོད་ནས་ནམ་རྒྱུན་དོ་སྣང་དང་ཟིན་བྲིས་བཏབ་སྟེ།སློབ་འབྲིང་སློབ་མར་ཕུལ་བའི་དཔེ་བྱང་ཞེས་པའི་དཀར་ཆག་ཅིག་མཁོ་སྤྲོད་བྱས་ཡོད།སྤྱིར་དཔེ་བྱང་དེར་ད་དུང་འཕྲེད་གཞུང་གཉིས་ནས་མི་འདང་བའི་ཆ་ཤིན་ཏུ་མང་མོད།མིག་སྔར་ངེད་སློབ་གླིང་དུ་དགེ་རྒན་དང་སློབ་མ་ཁ་ཤས་ཀྱིས་ངའི་ས་ནས་དཔེ་བྱང་དེ་དག་ཁྱེར་མྱོང་།དེའི་ནང་དུ་དཔེ་ཆ་མང་བོ་ཞིག་མེད་མོད།ནང་གསེས་དབྱེ་བ་ཁ་ཤས་སུ་དགར་ཡོད་དེ།བརྩམས་སྒྲུང་གི་སྐོར་དང་།བརྡ་སྤྲོད་ཀྱི་སྐོར།གླུ་གཞས་ཀྱི་སྐོར།སྤྱི་ཚོགས་དཔྱད་གླེང་གི་སྐོར།སྙན་ངག་གི་སྐོར།སྐྱེས་མའི་ཁེ་དབང་གི་སྐོར།ལོ་རྒྱུས་ཀྱི་སྐོར།དུས་དེབ་ཀྱི་སྐོར་བཅས་སོ།།འདི་ལྟར་དཔེ་བྱང་སྤྲད་ཚེ།སློབ་མས་སློབ་མ་ཉོ་ཉེས་བྱས་པའི་གྱོང་གུད་མེད་ལ།ཉོ་མི་ཤེས་པའི་སྡུག་བསྔལ་ཡང་ཡོངས་སུ་གྲོལ་ཟིན།གནད་དོན་འདིའི་རིགས་ལ།རང་ཉིད་སྔོན་ཆད་སློབ་མ་ཡིན་དུས་ཀྱང་འཕྲད་མྱོང་སྟེ།ངས་ནི་སྔོན་ཆད་དམའ་འབྲིང་དང་བོའི་སྐབས་སུ་སྒྲ་རིག་པའི་དཔེ་ཆ་ཞིག་ཉོས་ཏེ།དབྱར་གནང་གཅིག་ལ་བལྟས་མྱོང་།དོན་མི་གོ་རུང་ཨུ་ཚུགས་ཀྱིས་བལྟས་པ་ཡིན།ད་ལྟ་ཕྱིར་འདང་ཅིག་བརྒྱབ་ཚེ།དངོས་གནས་དགོད་སྤྲོ་བ་ཞིག་རེད།དཔེ་བྱང་སྤྲོད་ཚེ་སློབ་མའི་དེ་འདྲའི་སྡུག་བསྔལ་མྱོང་དགོས་དོན་མེད་ལ།ཀྱག་ཀྱོག་གི་ལམ་ཕྲེང་ཡང་བརྒྱུད་དགོས་པ་མ་རེད།དེ་བས།དགེ་རྒན་རྣམས་ཀྱིས་སློབ་མར་དཔེ་བྱང་སྤྲོད་རྒྱུ་གལ་ཆེ་ལ།ཕྲན་གྱི་དཔེ་བྱང་འདི་དག་ལ་ཁ་གསབ་རྒྱག་པའི་རེ་བའང་ཞོར་དུ་ཞུ་བར་བྱའོ།།